གས་པའི་སྐུ་གཟུགས་སོགས་རྟེན་སྤྱི་ལ་བསྐོར་བའི་ཕན་ཡོན་ནི། འདུལ་བ་གཞི་ལས། མཁས་པ་གང་ཞིག་རབ་ཏུ་སེམས་དད་པས། །སངས་རྒྱས་མཆོད་རྟེན་ལ་ནི་གོམ་འདོར་ན། །འཛམ་བུ་ཆུ་བོའི་གསེར་གྱི་སྲང་ཚད་ནི། །སྟོང་ཕྲག་བརྒྱ་ཡང་དེ་དང་མཉམ་པ་མིན། །ཞེས་དང་། རྟེན་ལ་བསྐོར་བ་བྱས་པའི་མི་དེ་ལ་ཚེ་རབས་ཐམས་ཅད་དུ་ལྷ་ཀླུ་དྲི་ཟ་མིའམ་ཅི་སོགས་འཇིག་རྟེན་ན་གྲགས་ཆེ་བ་རྣམས་ཀྱིས་བཏུད་ཅིང་བསྔགས་པ་དང་། དམ་པའི་ཆོས་འཛིན་པ་སོགས་ཡོན་ཏན་མང་པོ་དང་ལྡན་པར་འགྱུར་བའང་། གསལ་རྒྱལ་གྱི་ཚིགས་སུ་བཅད་པར། སུ་ཞིག་དད་པས་ཐུབ་པའི་མཆོད་རྟེན་ནམ། །སྐུ་གཟུགས་དག་ལ་བསྐོར་བ་བྱེད་པ་དེ། །ཕྱི་མའི་ཚེ་ལ་དགྲ་ཆེན་རྣམས་ཀྱིས་བཏུད། །བཟང་པོའི་སྣོད་གྱུར་ཡོན་ཏན་རྣམས་དང་ལྡན། །ཞེས་དང་། མཆོད་རྟེན་བསྐོར་བའི་ཚིགས་སུ་བཅད་པའི་མདོར། མཆོད་རྟེན་བསྐོར་བ་བྱས་པ་ཡིས། །ལྷ་ཀླུ་གནོད་སྦྱིན་དྲི་ཟ་དང་། །ལྷ་མིན་མཁའ་ལྡིང་མིའམ་ཅི། །ལྟོ་འཕྱེ་རྣམས་ཀྱང་མཆོད་བྱེད་འགྱུར། །ཞེས་པ་ནས། མཆོད་རྟེན་བསྐོར་བ་བྱས་པས་ནི། །འཇིག་རྟེན་དག་ཏུ་དེ་བཞིན་གཤེགས། །མཚན་རྣམས་ཀྱིས་ནི་བརྒྱན་པ་དང་། །གསེར་གྱི་སྐུ་མདོག་ཐོབ་པར་འགྱུར། །ཞེས་པའི་བར་གྱིས་གནས་སྐབས་དང་མཐར་ཐུག་གི་འབྲས་བུའི་ཕན་ཡོན་རྒྱ་ཆེར་བསྟན་ཏོ། །སྤྱན་རས་གཟིགས་ཞེས་བྱ་བ་ཐེག་པ་ཆེན་པོའི་མདོ་ལས། མཆོད་རྟེན་བསྐོར་བ་བྱས་ན་ནི། །སྐྱེ་བ་ཐམས་ཅད་ཀུན་དུ་ཡང་། །དབང་ཆེར་གྲགས་པའི་ཁྱིམ་བདག་དང་། །དཔལ་དང་གཟི་བརྗིད་ལྡན་པར་འགྱུར། །བྲམ་ཟེ་སཱ་ལ་ཆེ་འདྲ་དང་། །ཚུལ་ཁྲིམས་ལྡན་ཞིང་མང་ཐོས་དང་། །རྒྱལ་རིགས་སཱ་ལ་ཆེ་འདྲ་དང་། །ཕྱུག་ཅིང་ནོར་ཆེར་ལྡན་པར་འགྱུར། །རིས་བསྐོར་རྒྱ་མཚོ་ཚུན་ཆད་ཀྱི། །ས་ཀུན་ལ་ནི་གང་སྨོན་པ། །གླིང་གཞི་དག་གི་དབང་ཕྱུག་བླ། །རྒྱལ་པོ་ཆོས་དང་ལྡན་པར་འགྱུར། །ཞེས་སོགས་རྒྱ་ཆེར་འབྱུང་མོད་འདིར་རྒྱས་པར་འདྲིར་མ་ལྡང་ངོ་། །གསུམ་པ་སྐབས་སུ་བབ་པའི་གྲངས་ཚད་བཤད་པ་ལ། དེ་ལྟར་ཇི་སྐད་དྲངས་པའི་ཕན་ཡོན་དེ་དག་ཡིད་ལ་ངེས་པའི་བསོད་ནམས་ཀྱི་སྐལ་བ་དང་ལྡན་པའི་འགྲོ་བ་སུ་ཡང་རུང་བ་དག་གིས་དཔལ་ལྷུན་གྲུབ་སྟེང་གི་གཙུག་ལག་ཁང་བསམ་འགྲུབ་མཐོང་ན་མངོན་པར་དགའ་བའི་དྲི་གཙང་ཁང་གི་དབུས་སུ་བཞུགས་པའི་རྟེན་གྱི་གཙོ་བོ་བསྐལ་པ་བཟང་པོའི་རྣམ་འདྲེན་བཞི་པ། བཅོམ་ལྡན་འདས་ཐུབ་པའི་དབང་པོའི་སྐུ་གཟུགས་འཛམ་གླིང་རྒྱན་གཅིག་ལྷ་མིའི་མཆོད་སྡོང་ཆེན་པོ་འདི་ཉིད་ལ་བསྐོར་བ་འབུམ་ཐེར་བསགས་པའི་དབང་དུ་བྱས་ན་གླིང་སྐོར་ལྔ་བརྒྱ་དང་ལྔ་བཅུ་ང་དྲུག་བསྐོར་བས། འབུམ་ཕྲག་གཅིག་དང་བརྒྱ་ཅུ་འགྲོ་ངེས་དཔལ་དུས་ཀྱི་འཁོར་ལོའི་ལུགས་ཀྱི་བསྒྱུར་བགོད་རི་མོའི་ལམ་དུ་ཤར། དེ་ལྟ་བུའི་སྐུ་ཚད་དང་མཉམ་པའི་སྐུ་གཟུགས་དང་མཆོད་རྟེན་གྱི་རིགས་མང་དུ་ཡོད་པའི་རྟེན་རེ་རེ་ལའང་འབུམ་ཐེར་རེ་ལ་བརྒྱད་ཅུའི་ལྷག་པར་འགྲོ་བ་ཐེ་ཚོམ་མེད་དོ། །བསྐོར་ཚད་དེས་ཚད་ཀྱིས་གཙང་ཁང་སྟེང་གི་གསེར་སྐུ་རྡོ་རྗེ་འཆང་ཕན་བདེའི་གཟི་འོད་འབར་བ་ལ་བསྐོར་བའི་དབང་དུ་བྱས་ན་འབུམ་ཐེར་གསུམ་དང་ཉིས་བརྒྱ་བཞི་བཅུའི་ལྷག་པ་འགྲོ་ངེས་པས། དེ་དང་འདྲ་བའི་སྐུ་ཚད་མང་པོ་ཡོད་པ་རྣམས་ལའང་དུས་གཅིག་ཏུ་སྐུ་གཟུགས་རེ་རེ་ལ་འབུམ་ཐེར་གསུམ་ལྷག་མ་བཅས་འགྲོ་བ་གདོན་མི་ཟ་བའི་རི་མོ་ཤར། གལ་ཏེ་ཐུབ་ཆེན་གླིང་བསྐོར་ལྔ་བརྒྱ་ང་དྲུག་བསགས་པ་དེའི་ཚེ་མ་ཎི་འབྲུ་དྲུག་མ་ཆག་པར་འདོད་པ་ཞིག་གིས་བྱེ་ཆུང་དུ་གྲགས་པའི་མ་ཎི་ས་ཡ་གཅིག་དང་ཉིས་འབུམ་བདུན་ཁྲི་བརྒྱད་སྟོང་བརྒྱད་བརྒྱ་འགྲོ་བ་ཞིབ་རྩིས་རི་མོའི་ལམ་དུ་ཤར་བ་ཡིན་ནོ། །ད་ལྟ་བསྐོར་བ་འབུམ་ཐེར་རེ་ལ་དུང་ཕྱུར་བརྩི་བ་ནི། བསྐོར་ལམ་ནང་དུ་སྐུ་གཟུགས་མཆོད་རྟེན་ཆེ་ཆུང་། གསུང་རབ་བཀའ་བསྟན་གྱི་རིགས་གྲངས་མེད་བསམ་གྱིས་མི་ཁྱབ་པ་ཡོད་པའི་དབང་གིས་ཤིན་ཏུ་ཉུང་ཚད་དུ་བྱས་ནས་དུང་ཞེས་མིང་འདོགས་བྱས་པ་ཡིན་ནོ། །རྟེན་མཆོད་དེ་རྣམས་ཀྱི་ནང་ནས་ལོགས་སུ་བཀར་བ་མཆོད་རྟེན་ལྷ་ཁང་ལ་བསྐོར་བ་བསགས་ན། མཁན་ཆེན་སྤྱན་རས་གཟིགས་དབང་སངས་རྒྱས་ཕུན་ཚོགས་པའི་སྐུ་གདུང་མཆོད་རྟེན་ཁོ་ན་ལ་ཕྱི་བསྐོར་བདུན་སྟོང་བསྐོར་བས་འབུམ་ཕྲག་གཅིག་དང་ལྔ་སྟོང་འགྲོ་བས། མཆོད་རྟེན་གཞན་ལྔ་པོ་ལའང་དེ་མཚུངས་འབུམ་ཕྲག་རེ་དང་ལྷག་ལྔ་སྟོང་རེ་དུས་གཅིག་ལ་འགྲོ་ཞིང་། སྟོང་སྐོར་བདུན་བསྐོར་བ་དེའི་ཚེ་མ་ཎི་མ་ཆག་པར་འདོན་པ་གཅིག་གིས་མ་ཎི་ས་ཡ་གཉིས་དང་ཉིས་བུམ་ཆིག་ཁྲི་དགུ་སྟོང་འགྲོ་བའི་རི་མོ་ཤར་རོ། །གླིང་བསྐོར་གྱི་ནང་དུ་མ་ཆུད་པའི་བྱང་རྡོ་ཁོ་མའི་ལྕང་ལོ་ཅན་ཞེས་བྱ་བའི་ལྷ་ཁང་གི་གཙོ་བོ་ཐུབ་ཆེན་ཡིད་བཞིན་ནོར་བུ་ལ་སྟོང་བསྐོར་གསུམ་བྱས་པས་འབུམ་ཕྲག་གཅིག་དང་བརྒྱད་སྟོང་འགྲོ་བ་ངེས་སོ། །དེ་དང་ཚད་མཉམ་པ་མཁན་ཆེན་བུདྡྷ་ལཀྵྨཱིའི་གདུང་འབུམ་ཆེན་པོ་ལའང་བསྐོར་བ་འབུམ་ཐེར་ལྷག་བཅས་འགྲོ་བ་ཤར། དེ་སྟོང་བསྐོར་གསུམ་བསགས་པས་དེའི་ཚེ་ཡིག་དྲུག་མ་ཎི་མ་ཆག་པར་འདོན་ན་མ་ཎི་འབུམ་ཐེར་བདུན་ལ་ཁྲི་ཕྲག་ལྔ་འགྲོ་བ་བསྒྱུར་བགོད་མཁས་པའི་རྩིས་ཀྱི་རི་མོ་ལ་ཤར་བ་ཡིན་པས་ཡིད་ཆེས་པའི་གནས་སུ་མཛད་འཚལ། སྤྱིར་དེ་དག་ཐམས་ཅད་ཀྱང་རྟེན་གྱི་གཙོ་བོ་གྲགས་ཆེ་བ་རེ་གཉིས་གཞིར་བཞག་ནས་བརྩིས་པ་ཡིན་གྱི། དེ་མིན་གཙུག་ལག་ཁང་དང་། ཆོས་རྒྱལ་ས་སྐྱོང་ཆེན་པོའི་ལྷ་ཁང་གསར་རྙིང་མང་པོ་དང་། མགོན་ཁང་ནུབ་ཤར་རྣམས་སུ་སྡེ་དགེ་འདས་བཞུགས་མང་པོའི་སྐུ་རིང་ལ་རྟེན་བཞེངས་ཀུན་ལ་ཐུགས་སྩོལ་ཆེན་པོ་མཛད་པའི་དོན་ཡང་། གསལ་རྒྱལ་གྱི་ཞུས་པའི་ཚིགས་སུ་བཅད་པ་ལས། བཅོམ་ལྡན་འདས་ཀྱི་མཆོད་རྟེན་རྣམས་དང་ནི། །སྐུ་གཟུགས་རྣམས་ལ་རྡུལ་ཕྲན་ཅི་སོང་བ། །དེ་ཡི་གྲངས་སྙེད་དེ་བྱེད་མི་རྣམས་ཀྱི། །ལྷ་ཡུལ་ས་སྟེང་ངེས་པར་རྒྱལ་སྲིད་ཐོབ། །གཟུགས་དང་གཟུགས་མེད་ཁམས་ཀྱི་ཏིང་ངེ་འཛིན། །ཕུན་སུམ་ཚོགས་པའི་ས་མཆོག་ཀུན་མྱོང་ནས། །ཐ་མར་སྐྱེ་དང་རྒ་ལ་སོགས་པ་ཡི། །སྡུག་བསྔལ་མེད་པའི་སངས་རྒྱས་གོ་འཕང་ཐོབ། །སུ་དག་འདི་ན་རྒྱལ་བའི་གཟུགས་བྱེད་པ། །དེ་དག་གཟུགས་བཟང་ཡིད་འོང་ཡོན་ཏན་ལྡན། །དབང་པོ་བསྡམས་ཤིང་འོད་འབར་ཉི་མ་བཞིན། །འཇིག་རྟེན་དག་ན་མིག་ཏུ་སྡུག་པར་འགྱུར། །སུ་དག་བདེ་བར་གཤེགས་པའི་གཟུགས་བྱེད་པ། །དེ་ཡིས་ལུས་ནི་དྲི་མ་མེད་པ་དང་། །པདྨའི་སྙིང་པོ་ལྟ་བུར་འཇམ་ཞིང་ཡང་། །ནད་དང་མྱ་ངན་སྡུག་བསྔལ་འཇིགས་ལས་ཐར། །སུ་དག་འཇིག་རྟེན་མགོན་པོའི་གཟུགས་བྱེད་པ། །བྲན་དུ་མི་སྐྱེ་མངགས་གཞུག་སྐྱེ་མི་འགྱུར། །དབུལ་པོར་མི་འགྱུར་རིགས་དམངས་མི་སྐྱེ་ཞིང་། །དབང་པོ་རྣམས་ནི་ཉམས་པར་ཡོངས་མི་འགྱུར། །ཞེས་དང་། སུ་ཞིག་སངས་རྒྱས་མཆོད་རྟེན་སྐུ་གཟུགས་ཁང་། །ཚོན་རྩི་སྣ་ཚོགས་རྣམས་ཀྱིས་མཛེས་བྱེད་པ། །དེ་ནི་བདེ་གཤེགས་མངའ་བའི་ཡོན་ཏན་རྣམས། །སྣ་ཚོགས་ལྡན་པ་ཀུན་གྱིས་བརྩེགས་པར་འགྱུར། །ཞེས་སོགས་སྐུ་གསུང་ཐུགས་རྟེན་བཞེངས་པའི་ཕན་ཡོན་དཔག་ཏུ་མེད་པ་བཤད་པ་རྣམས་ཐུགས་ལ་བཞག་ནས། རྒྱ་དཀར་ནག་བལ་བོད་ཧོར་སོགས་ལས་བྱུང་བའི་སྐུ་རྟེན་རྣམས་དང་། རིན་པོ་ཆེ། གསེར་དངུལ། བ་སོ། ཙནྡན་དཀར་དམར་སོགས་ལས་བསྐྲུན་པའི་སྐུ་གཟུགས་དང་། རིས་སུ་བྲིས་པ་ལའང་ལྡེབ་བྲིས་དང་། རས་བྲིས་ཀྱི་རིགས་གྲངས་མེད་པ་དང་། གསུང་རབ་དང་། མཆོད་རྟེན་གྱི་ཚོགས་བསམ་གྱིས་མི་ཁྱབ་པ་བཞེངས་ཏེ། དེ་དག་རེ་རེ་ལའང་དེ་བཞིན་གཤེགས་པའི་སྐུ་གདུང་རིང་བསྲེལ་མང་པོ་དང་། རྒྱ་བོད་ཀྱི་པཎ་གྲུབ་ལོ་ཙཱ་བ་མང་པོའི་སྐུ་གདུང་རིང་བསྲེལ། སྐུ་བལ་བགྲང་ལས་འདས་པ་རྣམས་དང་ལྷན་ཅིག་ཆོས་སྐུའི་རིང་བསྲེལ། གཟུངས་སྔགས། བསྒྲུབས་པའི་འཁོར་ལོ་བཅས་བཞུགས་པའི་རྟེན་ཐམས་ཅད་ལ་རྒྱུད་གཞུང་དུ་མ་ནས་བསྟན་པའི་ཆ་ཚད་ལས་ཕྱུང་བའི་བཟོ་དབྱིབས་བཀོད་པ་ལེགས་པ་སུས་ཀྱང་འགྲན་ཟླ་མ་མཆིས་པ་དང་། བདེ་བར་གཤེགས་པའི་བཀའ་ལུང་རིན་པོ་ཆེ་དང་། འཕགས་བོད་ཡུལ་གྱི་པཎ་གྲུབ་ལོ་ཙཱ་བ་སྐྱེས་ཆེན་བསྟན་པའི་སྣང་བྱེད་དུ་གྱུར་པ་རྣམས་ཀྱིས་མཛད་པའི་བསྟན་བཅོས་གསེར་དངུལ་གྱི་བྲིས་པ་མང་པོ་དང་། བཀའ་དང་དགོངས་འགྲེལ་དུ་མ་པར་དུ་བརྐོས་པ་དང་། པར་བཏབ་པ་དང་། བྲིས་པའི་གླེགས་བམ་གྱི་ཚོགས། གླེགས་ཤིང་། གླེགས་ཐག ཕྱི་ནང་གི་གཡོགས་བཅས་ཕྱོགས་རེ་བལྟས་ཀྱང་བློས་ཡུལ་དུ་ཤོང་མི་ཐུབ་པ་ལྟ་བུ་ཡོད་པ་དང་། གཞན་ཡང་བླ་བྲང་ཆེན་པོ་དང་། ལྷ་ཁང་ཟུར་པ། གཉེར་བློན། གྲྭ་པ་འབྱོར་ལྡན་རྣམས་ཀྱིས་བཞེངས་པ་སོགས་ཏེ། དེ་དག་ཐམས་ཅད་ཀྱང་མཚན་ཉིད་ཀུན་ལྡན་གྱི་རྡོ་རྗེ་སློབ་དཔོན་གྱི་ལས་སུ་མཁས་ཤིང་གྲུབ་པ་རྣམས་ཀྱི་ལོ་རེ་བཞིན་རབ་གནས་ཆོ་གས་རྟེན་གྱི་ས་རྡུལ་རེ་རེའི་གོར་ཡང་། བཟང་པོ་སྤྱོད་པ་ལས། རྡུལ་གཅིག་སྟེང་ན་རྡུལ་སྙེད་ཞིང་རྣམས་ཏེ། །ཞིང་དེར་བསམ་གྱིས་མི་ཁྱབ་སངས་རྒྱས་རྣམས། །སངས་རྒྱས་སྲས་ཀྱི་དབུས་ན་བཞུགས་པ་ལ། །བྱང་ཆུབ་སྤྱོད་པ་སྤྱད་ཅིང་བལྟ་བར་བགྱི། །ཞེས་གསུངས་པ་ལྟར་ཆོ་ག་རྣམ་པར་དག་པས་བྱིན་གྱིས་བརླབས་པ་ཡིན་པས། རྟེན་བཞུགས་ཚོགས་ཆེ་བའི་རྟེན་གསུམ་རབ་འབྱམས་ལ་བསྐོར་བ་དུང་ཕྱུར་གྱི་ཚད་དུ་ཕྱིན་པར་མ་ཟད། ཐེར་འབུམ་དང་། ཁྲག་ཁྲིག་དང་། རབ་བཀྲམ་སོགས་མང་པོའི་གྲངས་སུ་ཡང་བགྲང་དུ་ཡོད་པའི་ཕྱིར་དང་། རྣམ་པ་གཅིག་ཏུ་ན། ལྷུན་གྲུབ་སྟེང་གི་ཆོས་གྲྭ་འདིར་ད་ལྟར་འཚོ་གཞེས་སུ་བཞུགས་པའི་བླ་མ་རྡོ་རྗེ་སློབ་དཔོན་དགེ་འདུན་འདུས་ཚོགས་རྣམས་ཀྱང་། ལྷ་དང་བཅས་པའི་འགྲོ་བ་མ་ལུས་པས་ཐལ་མོ་སྦྱར་བའི་འོས་སུ་གྱུར་པ། ཕྱག་བྱ་བའི་འོས་སུ་གྱུར་པ། བསྐོར་བ་བྱ་བའི་འོས་སུ་གྱུར་པ། བསོད་ནམས་ཀྱི་ཞིང་ཡོན་ཡོངས་སུ་སྦྱོང་བ་སྟེ། ཇི་སྐད་དུ། གྲོལ་ནས་གྲོལ་བའི་ལམ་ཡང་སྟོན། །བསླབ་པ་དག་ལ་རབ་ཏུ་གུས། །ཞིང་གི་དམ་པ་ཡོན་ཏན་ལྡན། །དགེ་འདུན་ལ་ཡང་ཕྱག་འཚལ་ལོ། །ཞེས་འབྱུང་བ་ལྟར། རྒྱུ་མཚན་དེ་དག་ཐམས་ཅད་ཀྱང་སངས་རྒྱས་བཅོམ་ལྡན་འདས་ཀྱི་བསྟན་པའི་སྙིང་པོ་སོ་ཐར། བྱང་སེམས། སྔགས་ཀྱི་སྡོམ་པ་གསུམ་སོ་སོའི་ཆོ་ག་ལས་རིམ་ཅན་དུ་ཐོབ་པའམ། ཅིག་ཅར་དུ་ཐོབ་པ་གང་ཡང་རུང་བ་ཤ་སྟག་སྟེ། ཐོབ་པའི་བསླབ་བྱ་ལ་ལེགས་པར་གནས་ཤིང་། འགའ་ཞིག་ནི་གཞན་ལ་སྡོམ་པ་འབོགས་པའི་བློ་གྲོས་དང་ལྡན་པ། གཞན་རབ་འབྲིང་དུ་གྱུར་པ་རྣམས་ནི་གསང་སྔགས་རྒྱུད་སྡེ་བཞི་དང་འབྲེལ་བའི་ཡི་དམ་གྱི་ལྷ་མང་པོའི་བསྙེན་སྒྲུབ་མཐར་ཕྱིན་ཅིང་། རྟག་ཏུ་དེ་དག་གི་ཐུགས་དམ་གྱི་རྣལ་འབྱོར་ལ་བརྩོན་པ་དང་། གསར་བུ་བསྟན་པའི་སྒོར་ཞུགས་པ་རྣམས་ཀྱང་དམ་པའི་ཆོས་ཀྱི་ཐོས་བསམ་ཀློག་པ་ལ་བརྩོན་ཞིང་ཡི་དམ་གྱི་ལྷ་གང་རུང་གི་རྣལ་འབྱོར་སྣ་རེ་ལ་མི་གནས་པ་འགའ་ཡང་ཡོད་པ་མ་ཡིན་པས། དཀོན་མཆོག་གསུམ་རྗེས་སུ་དྲན་པའི་མདོ་ལས། བསོད་ནམས་ཀྱི་དཔལ་གྱི་ཞིང་ཡོན་ཡོངས་སུ་སྦྱོང་བ། སྦྱིན་པའི་གནས་སུ་གྱུར་པ། ཀུན་ཏུ་ཡང་སྦྱིན་པའི་གནས་སུ་གྱུར་པ་ཆེན་པོའོ། །ཞེས་གསུངས་པའི་དོན་དང་ལྡན་པ་ཡིན་པའི་ཕྱིར་རོ། །དེས་ན་བླ་མ་དགེ་འདུན་འདུས་པའི་ཚོགས་ཆེན་པོ་དེ་དག་ཁོ་ན་ལ་སྐྱབས་ཡུལ་དུ་བྱས་ཏེ། ཕྱག་འཚལ་བ་དང་། མཆོད་པས་བསྙེན་བཀུར་བ་དང་། བསྐོར་བ་བྱས་པ་རྣམས་ཀྱི་བསོད་ནམས་ཕུང་པོའི་ཚད་སུས་ཀྱང་གཞལ་དུ་མེད་དེ། སྐྱབས་གསུམ་བདུན་བཅུ་པ་ལས། སྐྱབས་སོང་བསོད་ནམས་འདི་ལ་གཟུགས་ཡོད་ན། །ནམ་མཁའ་བར་སྣང་འདི་ཡང་སྣོད་དུ་ཆུང་། །ཞེས་འབྱུང་བ་ལྟར་རོ། །དེས་ན་གཞན་དག་གིས་རྟེན་གསུམ་ཉུང་ཤས་ལས་མེད་ཀྱང་། ས་རྡོ་རི་ཀླུང་མང་པོ་བསྐོར་བ་ལ། གནས་ཆེན་ཁྱད་འཕགས་ཡིན་ཞེས་མ་ཎི་དུང་མང་པོ་འགྲོ་བའི་བརྩིས་འདེབས་བྱེད་པའི་ཁ་ཧམ་ཆེན་པོས་སྟོང་པའི་ནམ་མཁའ་འདོམ་འཇལ་བྱེད་པ་རྣམས་དང་མི་འདྲ་བར། འདི་དག་ནི་མངོན་སུམ་མིག་གིས་མཐོང་ཞིང་། དང་འདོད་ཡིད་ཆེས་ཀྱི་དད་པ་རང་ཤུགས་སུ་སྐྱེ་བ་ཚད་མས་གྲུབ་པ་འདི་དག་གོ །དེས་ན་བསྐོར་བ་བྱེད་པ་རྣམས་ཀྱང་ངོ་མཚར་བྱིན་རླབས་ཀྱི་ཕུང་པོ་དེ་དག་ཡིད་ལ་དྲན་བཞིན་པས་བསྐོར་བ་བྱ་དགོས་ཏེ། བཟང་སྤྱོད་སྨོན་ལམ་ལས། རྡུལ་གཅིག་སྟེང་ན་རྡུལ་སྙེད་སངས་རྒྱས་རྣམས། །སངས་རྒྱས་སྲས་ཀྱི་དབུས་ན་བཞུགས་པ་ལ། །དེ་ལྟར་ཆོས་ཀྱི་དབྱིངས་རྣམས་མ་ལུས་པ། །ཐམས་ཅད་རྒྱལ་བ་དག་གིས་གང་བར་མོས། །ཞེས་པ་ལྟ་བུའི་དམིགས་པ་མོས་གུས་དང་བཅས་པའི་སྒོ་ནས་བསྐོར་བ་བྱས་ན། གོང་དུ་བཤད་པའི་ལུང་དོན་རྣམས་ལྟར་ཚེ་རབས་མང་པོའི་སྡིག་པ་འདག་ཅིང་། གནས་སྐབས་དང་མཐར་ཐུག་གི་ཕན་ཡོན་དེ་སྐད་བཤད་པ་རྣམས་ཐོབ་པ་ནི་མི་བསླུ་བ་ངེས་པ་ཉིད་དོ། །སྨྲས་པ། སྐལ་བཟང་གདུལ་བྱར་སངས་རྒྱས་སྐུ་དངོས་ལེགས་བསྟན་ནས། །འགྲོ་དོན་མཛད་གང་སུ་ཞིག་མཆོད་བསྟོད་བསྐོར་བ་དང་། །དུས་མཐར་རྒྱལ་བའི་གསང་གསུམ་གཟུགས་བརྙན་ཕྱག་མཆོད་དང་། །བསྐོར་བ་བྱས་པའི་བསོད་ནམས་མཉམ་པ་ཉིད་ཐོབ་པ། །སྟོན་པ་མཆོག་གི་འཛུམ་སྒྲོས་ཆུ་སྐྱེས་བཞེད་པ་ལས། །ཚངས་དབྱངས་སྦྲང་རྩིའི་མགྲིན་གླུའི་ལན་བརྒྱར་བསྔགས་པ་ལ། །ཡིད་ཆེས་ལེགས་སྤྱད་ཕྱག་དང་བསྐོར་བའི་བསྟི་སྟང་གིས། །ཚོགས་བསགས་པ་ལ་ངལ་བརྒྱས་དལ་འབྱོར་དོན་ཡོད་མཛོད། །ཚུལ་འདིར་འབད་པའི་དགེ་བས་མཁའ་མཉམ་སེམས་ཅན་རྣམས། །རྟེན་གསུམ་བྱིན་རླབས་ཉི་མའི་འོད་བརྒྱ་འཐུང་དགའ་ཞིང་། །ཚོགས་ཟུང་པུཎྜ་རི་ཀའི་འདབ་སྟོང་གྲོལ་བའི་ནང་། །ཐམས་ཅད་མཁྱེན་པའི་སྙིང་པོའི་རྣམ་པར་ལྕི་གྱུར་ཅིག །ཅེས་ལྷུན་གྲུབ་སྟེང་གི་ཆོས་གྲྭ་དང་རྡོ་ཁོ་ལྷ་ཁང་བཅས་པར་བསྐོར་བའི་གྲངས་ཚད་བསོད་ནམས་འབུམ་གཟུགས་འཆར་བའི་མེ་ལོང་ཞེས་བྱ་བ་འདི་ནི། དགེ་སློང་ཀུན་དགའ་འོད་ཟེར་དང་སངས་རྒྱས་བཟང་པོ་དག་གིས་བསྐུལ་བའི་ངོར། ལུང་རིགས་སྨྲ་བའི་བནྡེ་ཚུལ་ཁྲིམས་རིན་ཆེན་དུ་བོད་པས་རབ་བྱུང་འདོད་པའི་དགའ་བའི་བགྲང་གཞི་ཤར་བར། དཔལ་ལྷུན་གྲུབ་སྟེང་གི་རྒྱལ་ཁབ་ཕྱོགས་ལས་རྣམ་པར་རྒྱལ་བའི་དབང་ཕྱོགས་ཀྱི་བ་གམ་དུ་བྲིས་པ་ཀ་ལྱཱ་ཎ་ཝརྡྷནྟུ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཏ